Source: http://patrickattard.blogspot.com/2010/07/l-orizzont-id-drittijiet-legali-gal.html
Timestamp: 2017-08-24 04:42:44+00:00
Document Index: 836192

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Malta Gay News Library: L-Orizzont: Id-drittijiet legali għal familji tal-istess sess - Dikjarazzjonijiet importanti mill-Qorti Ewropea għad-Drittijiet tal-Bniedem
L-Orizzont: Id-drittijiet legali għal familji tal-istess sess - Dikjarazzjonijiet importanti mill-Qorti Ewropea għad-Drittijiet tal-Bniedem
[Dan l-artiklu mhux fuq is-sit ta' L-Orizzont s'issa.]
2.7.10 minn SAMMY SAMMUT
• Il-Qorti Ewropea għad-Drittijiet tal-Bniedem ikkonkludiet li “koppja tal-istess sess li tkun qiegħda tikkoabita u tgħix fi sħubija stabbli taqa’ fil-kunċett ta’ ‘ħajja ta’ familja’, l-istess bħal relazzjoni ta’ koppja ta’ sess oppost li tkun fl-istess sitwazzjoni”.
Din id-dikjarazzjoni importanti tal-Qorti Ewropea għad-Drittijiet tal-Bniedem saret f’sentenza li tat fil-kawża li l-koppja Horst Michael Schalk u Johann Franz Kopf għamlu kontra l-Gvern Awstrijak, fejn kien deċiż li l-Awstrija ma kisritx l-Artiklu 12 tal-Konvenzjoni Ewropea tad-Drittijiet tal-Bniedem, li jitratta d-dritt li wieħed jiżżewweġ, meta din ma ppermettitx iż-żwieġ bejn koppja tal-istess sess.
Tul dawn il-proċeduri legali li kienu ilhom għaddejjin sa minn Settembru tas-sena 2002, il-koppja Schalk u Kopf saħqu li r-rifjut tal-awtoritajiet ta’ pajjiżhom li jippermettulhom li jidħlu f’kuntratt ta’ żwieġ jikkostitwixxi vjolazzjoni tad-dritt tagħhom għall-ħajja privata u ta’ familja, kif ukoll ksur tal-prinċipju li m’għandhiex issir diskriminazzjoni.
Huma lmentaw li fil-fatt, dan ir-rifjut jiddiskrimina kontrihom fuq il-bażi tal-orjentament sesswali tagħhom billi ġew imċaħħdin mid-dritt taż-żwieġ u b’hekk ma kellhomx possibiltà oħra li jkollhom ir-relazzjoni tagħhom rikonoxxuta bil-liġi qabel id-dħul fis-seħħ din is-sena tal-Att dwar Sħubija Reġistrata maħsub biex jipprovdi lil koppji tal-istess sess b’mekkaniżmu formali għar-rikonixximent u effett legali lir-relazzjoni ta’ bejniethom.
Fid-deċiżjoni tagħha, il-Qorti qalet fost oħrajn li ma kienetx konvinta mill-argument li jekk xi Stat jagħżel li jipprovdi koppji tal-istess sess b’mezz alternattiv għar-rikonoxximent legali tar-relazzjoni tagħhom, ikun obbligat li jagħtihom status li jikkorrispondi minn kull lat maż-żwieġ. Għaldaqstant, il-Qorti kkonkludiet li l-awtoritajiet Awstrijaċi ma kisrux il-Konvenzjoni meta ma tawx lill-koppja tal-istess sess Schalk u Kopf aċċess li jiżżewġu.
Minkejja dan, però, tlieta mis-seba’ imħallfin li kienu qegħdin jippresjiedu l-istess Qorti Ewropea għad-Drittijiet tal-Bniedem, ma qablux ma’ din id-deċiżjoni għax kienu tal-opinjoni li kien hemm vjolazzjoni tal-Artiklu 14 (projbizzjoni ta’ diskriminazzjoni) meħud flimkien ma’ Artiklu 8 (id-dritt għar-rispett għall-ħajja privata u ta’ familja) kif ukoll li l-Awstrija kienet obbligata li tintroduċi Liġi għar-Reġistrazzjoni ta’ Sħubija qabel Jannar ta’ din is-sena.
Min-naħa tagħha, il-fergħa Ewropea tal-Assoċjazzjoni Internazzjonali għal Persuni Lesbjani u Gay - ILGA-Europe - iddeskriviet bħala pass pożittiv il-fatt li l-Qorti rrikonoxxiet “l-evoluzzjoni rapida fl-attitudnijiet soċjali lejn koppji tal-istess sess li seħħew f’ħafna mill-istati membri (tal-Unjoni Ewropea) u li għadd konsiderevoli ta’ stati membri diġa’ tawhom rikonoxximent legali”.
ILGA-Europe laqgħet tajjeb il-konklużjoni tal-Qorti Ewropea li “koppja tal-istess sess li tkun qiegħda tikkoabita u tgħix fi sħubija stabbli taqa’ fil-kunċett ta’ ‘ħajja ta’ familja’, l-istess bħal relazzjoni ta’ koppja ta’ sess oppost li tkun fl-istess sitwazzjoni”, l-istess kif argumenta quddiem il-Qorti l-Prof. Robert Wintemute f’intervent orali li għamel f’isem ILGA-Ewrope.
Din id-dikjarazzjoni hija meqjusa bħala importanti għax tirrappreżenta bidla fir-raġunar tal-Qorti, billi din hija l-ewwel darba li l-Qorti Ewropea għad-Drittijiet tal-Bniedem rriferiet għall-għaqda bejn koppji tal-istess sess bħala familji għall-iskop ta’ Artiklu 8 (id-dritt għar-rispett għall-ħajja privata u ta’ familja) tal-Konvenzjoni Ewropea għad-Drittijiet tal-Bniedem.
Il-Qorti għamlet ukoll riferenza importanti għaċ-Charter tal-Unjoni Ewropea dwar id-Drittijiet tal-Bniedem u saħqet li l-Artiklu 9 - li jitratta d-dritt taż-żwieġ - ma jirriferiex għal rġiel u nisa. Il-Qorti qalet ukoll li “mhijiex se tikkunsidra aktar id-dritt għaż-żwieġ imħares bl-Artiklu 12 (tal-Konvenzjoni) bħala li għandu fiċ-ċirkostanzi kollha jkun llimitat għal żwieġ bejn żewġ persuni ta’ sess oppost”.
“Din id-deċiżjoni tirrifletti l-consensus Ewropew li qiegħed jiżviluppa”, ikkummenta Martin K.I Christensen, Ċermen tal-Bord Eżekuttiv ta’ ILGA-Europe. “Hekk kif aktar u aktar pajjiżi qegħdin jipprovdu rikonoxximent legali għal koppji tal-istess sess, l-Ewropa qiegħda bil-mod il-mod timxi lejn ugwaljanza sħiħa għal familji tal-istess sess”.
Christensen esprima diżappunt għall-fatt li f’din l-okkażjoni l-Qorti kienet inqas proattiva u llimitat ruħha biex tiddikjara li l-kwistjoni kienet taqa’ fil-kompetenza legali ta’ pajjiżi individwali. “Minkejja dan, nemmnu li l-Qorti għamlet diversi dikjarazzjonijiet importanti li eventwalment iservu biex ikunu avvanzati d-drittijiet legali għal familji tal-istess sess. Nittamaw li fil-futur qrib, il-Qorti tkun aktar ċara fir-rikonoxximent tat-tgawdija ta’ drittijiet indaqs, iggarantiti mill-Konvenzjoni Ewropea dwar id-Drittijiet tal-Bniedem, minn koppji tal-istess sess”, huwa qal.
Posted by Dr Inġ. Patrick Attard at Friday, July 02, 2010